Istdp

Intensive Short Term Dynamic Psychotherapy (ISTDP) er en metode for samtaleterapi som har god støtte i forskning og som per 2020 har økende utbredelse, også i Norge.

Begrepsforklaring 
Modellen er intensiv fordi den sikter mot å hjelpe klienten å prosessere undertrykte ubevisste følelser til grunn for symptomer på overflaten. Den er korttidbasert («Short Term») siden det er utviklet algoritmer for timing og dosering av terapeutens intervensjoner, basert på klientens umiddelbare reaksjoner, noe som gjør det mulig med rask progresjon i terapiarbeidet. Metoden er psykodynamisk siden den forholder seg til ubevisste krefter og overføringsfølelser.

Sammenligning med andre metoder 
Mange psykoterapimetoder arbeider primært på et rasjonelt bevisst plan for å redusere symptomer gjennom intervensjon rettet mot såkalte opprettholdende og selvforsterkende faktorer. Dette er gjerne strukturerte korttidsterapier som ulike former for kognitiv terapi. Andre metoder arbeider primært på et følelsesmessig, ubevisst plan mot rotårsakene til problemet, med mål ikke bare om symptomreduksjon, men også grunnleggende endringer i selvforståelse og relasjonsfungering. Dette er gjerne ustrukturerte langtidsterapier, typisk ulike former for psykodynamisk terapi. ISTDP forsøker på ambisiøst vis å være en strukturert korttidsterapi som samtidig intervenerer på et ubevisst, følelsesmessig nivå. Man forsøker å nå helt til bunns i problemet, og målet er full frigjøring fra indre undertrykkende krefter. 

ISTDP er heller ikke en tradisjonell samtaleterapi. Det er en kroppsorientert, opplevelsesbasert og følelsesfokusert terapiform der den faktiske prosesseringen av underliggende ubevisste følelser er en sentral, helende komponent. Terapimetoden kjennetegnes av et utpreget her-og-nå-fokus på hva som skjer i symptomintensiverende situasjoner og sammen med terapeuten, også på et ubevisst, kroppslig plan.

Historikk 
Metoden ble utviklet mellom 60- og 90-tallet av den iransk-kanadiske psykiateren og psykoanalytikeren Habib Davanloo. Han fant resultatene fra psykoanalyse utilfredsstillende og i motsetning til Freud som i mindre grad var opptatt av utvikling av teknikk, begynte Davanloo et systematisk arbeid med utprøving av nye teknikker og intervensjoner. Han gjorde videoopptak av sesjonene og studerte klientenes responser på de ulike intervensjoner i detalj. 

Basert på disse mikroanalysene av klientenes faktiske responser avledet han tre bærende elementer i det som vi i dag kjenner som ISTDP. For det første avledet han et algortitmebasert intervensjonsystem for å mest mulig effektivt kunne "låse opp" klientens ubevisste. For det andre avledet han en teori om at angst kanaliseres på ulike måter gjennom kroppen, og at angstkanaliseringen kan brukes som et signalsystem for å guide den terapetiske prosessen. Til sist så han et gjentagende mønster i hvilke indre konflikter og bestemte sekvenser av undertrykte følelser som ofte lå til grunn for klientenes ulike problemer. Dette mønsteret kalte han det ubevisstes metapsykologi.

Forskningsbase 
Det foreligger nå over 40 randomiserte, kontrollerte studier av ISTDPs effekt som behandling av et stort antall tilstander, blant annet personlighetsforstyrrelser, depresjon,  angstlidelser, fysiske plager,  misbrukslidelser, og som tilleggsbehandling ved alvorlige tilstander.

I tillegg foreligger minst 20 studier som ser på kostnadseffektivitet i form av nedgang i bruk av helestjenester og lavere forekomst av uførhet.

Videre lesning 

 Abbass, Allan. "Reaching through Resistance: Advanced Psychotherapy Tedchniques. Seven Leaves Press, 2015.
 Coughlin Della Selva, Patricia.  Intensive Short-Term Dynamic Psychotherapy:  Theory and Technique.  Karnac, 2004.
 Davanloo, H. "Intensive Short-Term Dynamic Psychotherapy." In Kaplan, H. and Sadock, B. (eds), Comprehensive Textbook of Psychiatry, 8th ed, Vol 2, Chapter 30.9, 2628–2652. Philadelphia: Lippincott Williams & Wilkins, 2005.
 Davanloo, Habib. Basic Principles and Techniques in Short-Term Dynamic Psychotherapy.  Jason Aronson Publishers, 1994.
 Davanloo, Habib. Short-Term Dynamic Psychotherapy.  Jason Aronson Publishers, 1992.
 Davanloo, Habib.  Unlocking the unconscious: Selected papers of Habib Davanloo, MD.  New York: Wiley, 1995.
 Davanloo, Habib.  Intensive Short-Term Dynamic Psychotherapy:  Selected Papers of Habib Davanloo, MD.  Wiley, 2000.
 Frederickson, Jon. Co-Creating Change: Effective Dynamic Therapy Techniques. Seven Leaves Press, 2013.
 Magnavita, Jeffrey.  Restructuring Personality Disorders:  A Short Term Dynamic Approach.  New York:  Guilford Press, 1997.
 Malan, David and Coughlin Della Selva, Patricia.  Lives Transformed:  A Revolutionary Method of Dynamic Psychotherapy.  Karnac, 2006.
 Malan, David.  Individual Psychotherapy and the Science of Psychodynamics.  Oxford University Press, 1995.
 McCullough, Leigh.  Treating Affect Phobia:  a Manual for Short-Term Dynamic Psychotherapy.  Guilford, 2003.
 McCullough Vaillant, Leigh.  Changing Character:  Short-Term Anxiety-Regulating Psychotherapy for Restructuring Defenses, Affects, and Attachment.  New York: Basic Books, 1997.
 Messer, Stanley and Warren, C. Seth.  Models of Brief Psychodynamic Theory:  A Comparative Approach.  Guilford Press, 1995.
 Sifneos, Peter. Short-Term Dynamic Psychotherapy: Evaluation and Technique.  Springer, 1987.
 Solomon, Marion et al.  Short-Term Therapy for Long-Term Change.  W.W. Norton and Company, 2001.
 Ten Have-de Labije, Josette and Neborsky, Robert.  Mastering Intensive Short-Term Dynamic Psychotherapy:  Roadmap to the Unconscious.  Karnac, 2012.Winston, A.  Clinical and Research Issues in Short-Term Dynamic Psychotherapy.  American Psychiatric Press, 1985.
 Zois, C. and Scarpa M.  Short-Term Therapy Techniques.  Jason Aronson Press, 1997.

Referanser

Eksterne lenker 
For norskspråklige publikasjoner:

Følelser som forandrer: Intensiv korttids dynamisk terapi - Artikkel i Norsk Psykologtidsskrift

Behandling av sammensatte tilstander ved hjelp av ISTDP - Spesialistoppgave Norsk Psykologforening

For lett tilgjengelige oppsummeringer av forskning

Oppsummering av forskning på kostnadseffektivitet

Oppsummering av forskning på fysiske tilstander

Psykoterapi